Llíria oferix un “Estiu Jove” amb diverses activitats
11 de juliol de 2025

L'edil de Joventut i Infància, Andreu Badía, ha manifestat que l'Ajuntament de Llíria “continua apostant per dinamitzar i donar un nou aire als estius a la localitat amb l'organització d'una sèrie d'activitats, en clau estival, per a la joventut del municipi”.

Badía ha destacat que “estan dirigides especialment a una població juvenil i infantil, però que també són compatibles amb el públic familiar que poden acompanyar als més jóvens i gaudir-les junts”.

“Els estius suposen un temps de desconnexió dels jóvens en les seues rutines diàries, per la qual cosa l'àrea de Joventut ha pensat en noves activitats carregades de diversió i, també, refrescants per a poder fer més suportables els dies calorosos”, ha afegit.

En les activitats de l’“Estiu Jove” que s'han preparat, els més xicotets podran gaudir, entre altres, amb unflables aquàtics gegants al pàrquing del Pla de l’Arc, una excursió a la Marina de València per a practicar paddle surf, una excursió en família a Aquopolis (Cullera), o jocs aquàtics en la piscina municipal descoberta.

Escoletes d’Estiu

A tot això, se sumen també el Campus Juvenil i les tres ‘Escoletes d'Estiu’ que organitza la Regidoria Infància i Joventut de Llíria durant tot el mes de juliol: Menuda Escoleta, Estiu Natura, i Escoleta de Vall de Llíria. Prop de 300 xiquetes i xiquets del municipi, amb edats compreses entre els 3 i els 16 anys, participen en estes activitats que es realitzen tots els matins de dilluns a divendres. L'objectiu és proporcionar un oci educatiu i saludable a la infància, a més d'oferir suport a la conciliació de les famílies.